钦定古今图书集成/理学汇编/学行典/第298卷
## 钦定古今图书集成/理学汇编/学行典/第298卷

| 钦定古今图书集成 理学汇编 第二百九十八卷 |

| |

钦定古今图书集成理学汇编学行典

第二百九十八卷目录

游侠部纪事二

学行典第二百九十八卷

《史记游侠鲁朱家传》：“鲁朱家者，与高祖同时。鲁人皆
以儒教，而朱家用侠闻。所藏活豪士以百数，其馀庸
人不可胜言。然终不伐其能，歆其德，诸所尝施，唯恐
见之。振人不赡，先从贫贱始。家无馀财，衣不完采，食
不重味，乘不过軥牛。专趋人之急，甚已之私。既阴脱
季布将军之厄，及布尊贵，终身不见也，自关以东，莫”
不延颈愿交焉。楚田仲以侠闻，喜剑父，事朱家，自以
为行弗及。

《汉书季布传》：“布，楚人也。为任侠有名。项籍使将兵，数
窘汉王。项籍灭，高祖购求布千金，敢有舍匿，罪三族，
布匿濮阳周氏，周氏曰：‘汉求将军急，迹且至臣家能
听臣，臣敢进计。即否，愿先自刭’。布许之，迺髡钳布衣
褐，置广柳车中，并与其家僮数十人之鲁朱家所卖
之朱家心知其季布也，买置田舍，乃之雒阳，见汝阴”
侯滕公，说曰：“季布何罪？臣各为其主用职耳，项氏臣
岂可尽诛邪！今上始得天下，而以私怨求一人何？示
不广也。且以季布之贤，汉求之急如此，此不北走胡，
南走越耳。夫忌壮士以资敌国，此伍子胥所以鞭荆
平之墓也。君何不从容为上言之。”滕公心知朱家大
侠，意布匿其所，乃许诺。侍间，果言如朱家指，上乃赦
布。当是时，诸公皆多，布能摧刚为柔，朱家亦以此名
闻当世。布召见，谢拜郎中。

季布弟季心，气盖关中，遇人恭谨，为任侠，方数千里，
士争为死。尝杀人亡吴，从爰丝。匿长事爰丝弟畜灌
夫、籍福之属。尝为中司马，中尉郅都不敢加。少年多
时时窃借其名以行。当是时，季心以勇，布以诺闻关
中。

《史记游侠郭解传》：“解，轵人也，字翁伯。善相人者，许负
外孙也。解父以任侠，孝文时诛死。解为人短小，精悍
不饮酒，少时阴贼，慨不快意，身所杀甚众，以躯借交
报仇，藏命作奸，剽攻不休。及铸钱掘冢，固不可胜数。
适有天幸，窘急，常得脱，若遇赦。及解年长，更折节为
俭，以德报怨，厚施而薄望，然其自喜，为侠益甚。既已”
振人之命，不矜其功，其阴贼著于心，卒发于睚眦如
故云。而少年慕其行，亦辄为报仇，不使知也。解姊子
负解之势，与人饮，使之嚼，非其任彊必灌之。人怒，拔
刀刺杀解姊子亡去。解姊怒曰：“以翁伯之义，人杀吾
子。”贼不得。弃其尸于道弗葬，欲以辱解，解使人微知
贼处。贼窘自归，具以实告解。解曰：“公杀之固当，吾儿
不直。”遂去其贼，罪其姊子，乃收而葬之。诸公闻之，皆
多解之义，益附焉。解出入，人皆避之，有一人独箕踞
视之。解遣人问其姓名，客欲杀之，解曰：“居邑屋，至不
见敬，是吾德不修也，彼何罪？”乃阴属尉吏曰：“是人吾
所急也。”至践更时，脱之。每至践更，数过，吏弗求，怪之。
问其故，乃解使脱之。箕踞者乃肉袒谢罪。雒阳人有
相仇者，邑中贤豪居间者以十数，终不听客乃见郭
解。解夜见仇家，仇家曲听解，解乃谓仇家曰：“吾闻雒
阳诸公在此间，多不听者。今子幸而听解，解奈何乃
从他县夺人邑中贤大夫权乎？”乃夜去，不使人知，曰：
“且无用待我。待我去，令雒阳豪士居其间。乃听之。”
《朱家传》：剧孟以任侠显诸侯。吴楚反时，条侯为大尉，
乘传至河南，得剧孟，喜曰：“吴、楚举大事而不求孟，吾
知其无能为已矣。”天下骚动，宰相得之，若得一敌国
云。剧孟行大类朱家，而好博，多少年之戏。然剧孟母
死，自远方送丧盖千乘。及剧孟死，家无馀十金之财，
而符离人王孟，亦以侠称江淮之间。是时济“南瞷氏、
陈周庸亦以豪闻，景帝闻之，使使尽诛此属。其后代
诸白，梁韩无辟、杨翟、薛况、陕韩孺纷纷复出焉。”
《汉书郑当时传》：“孝文时，当时以任侠自喜，脱张羽于
阸，声闻梁楚间。孝景时为太子舍人，每五日洗沐，常
置驿马长安诸郊，请谢宾客。夜以继日，至明旦，常恐
不遍。当时好黄老言，其慕长者如恐不称，自见年少
官薄，然其知友皆大父行，天下有名之士也。”武帝即
位，当时稍迁为鲁中尉、济南太守、江都相，至九卿，为
右内史。以武安、魏其时议，贬秩为詹事，迁为大司农。
当时为大吏，戒门下，客至亡贵贱，亡留门下者，执宾
主之礼。以其贵下人，性廉，又不治产卬，奉赐给诸公。
然其馈遗人，不过具器食。每朝，候上间说，未尝不言
天下长者。其推毂士及官属丞史，诚有味乎其言也。
尝引以为贤于己。未尝名吏，与官属言，若恐伤之；闻人之善言，进之唯恐后。山东诸公以此翕然称郑庄。
使视决河，自请治行五日。上曰：“吾闻郑庄行千里不
赍粮。”治行者何也？然当时在朝，常趋和承意，不敢甚
斥臧否。汉征匈奴，财用益屈。当时为大司农，任人宾
客，僦入多逋负。司马安为淮阳太守，发其罪，当时以
此陷罪，赎为庶人。顷之，守长史，迁汝南太守，数岁，以
官卒。昆弟以当时故二千石者六七人，当时始与汲
黯列为九卿，内行修两人中废，宾客益落。当时死，家
无馀财。

《灌夫传》：“夫为人刚直使酒，不好面谀贵戚，诸势在己
之右，必陵之，士在己左，愈贫贱，尤益礼敬，与钧稠人
广众，荐宠下辈，士亦以此多之。夫不好文学，喜任侠，
已然诺，诸所与交通，无非豪杰大猾，家累数千万，食
客日数十百人。”

《公孙贺传》：“贺为丞相，子敬声代贺为太仆，父子并居
公卿位。敬声以皇后姊子，骄奢不奉法，征和中，擅用
北军钱千九百万，发觉下狱。是时诏捕阳陵朱安世，
不能得，上求之急，贺请逐捕安世，以赎敬声罪。上许
之。后果得安世。安世者，京师大侠也，闻贺欲以赎子，
笑曰：‘丞相祸及宗矣。南山之竹，不足受我辞；斜谷之
木，不足为我械’。”安世遂从狱中上书，告敬声“与阳石
公主私通，及使人巫祭祠诅上，且上甘泉，当驰道埋
偶人祝诅，有恶言。”下有司案验。贺穷治所犯，遂父子
死狱中。家族巫蛊之祸，起自朱安世，成于江充，遂及
公主、皇后、太子皆败。

《朱博传》：“博家贫，少时给事县为亭长，好客少年捕搏
敢行。稍迁为功曹，伉侠好交，随从士大夫，不避风雨。
是时前将军望之子萧育，御史大夫万年子陈咸，以
公卿子著材知名，博皆友之矣。时诸陵县属太常，博
以太常掾察廉，补安陵丞。后去官，入京兆，历曹史列
掾，出为督邮书掾，所部职办，郡中称之。而陈咸为御”
史中丞，坐漏泄省中语下狱。博去吏间步至廷尉中，
候伺咸事。咸掠治困笃，博诈得为医，入狱得见咸，具
知其所坐罪。博出狱，又变姓名为咸，验治数百，卒免
咸死罪，咸得论出，而博以此显名。

《魏略勇侠传》：“孙宾硕者，北海人也。家素贫。当汉桓帝
时，常侍左悺、唐衡等权侔人主。延熹中，衡弟为京兆
虎牙都尉，秩比二千石，而统属郡。衡弟初之官，不修
敬于京兆尹，入门不持版，郡功曹赵息呵廊下曰：‘虎
牙仪如属城，何得放臂入府门，促收其主簿。衡弟顾
促取版，既入见尹，尹欲修主人，敕外为市买。息又启’”
云：“左悺子弟来为虎牙，非德选不足为特酤买，宜随
中舍菜食而已。”及其到官，边吏奉笺谢尹。息又敕门
言：“无常见此无阴儿辈子弟邪？用其记为通乎？”晚乃
通之，又不得即令报。衡弟皆知之，甚恚，欲灭诸赵，因
书与衡，求为京兆尹。旬月之间，得为之。息自知前过，
乃逃走。时息从父仲台见为凉州刺史，于是衡为诏
征仲台遣归，遂诏中都官及都部督邮捕诸赵尺儿
以上及仲台，皆杀之。有藏者与同罪。时息从父岐为
皮氏长，闻有家祸，因从官舍逃走，之河间，变姓字。又
转诣北海，著絮巾布裤，常于市中贩胡饼。宾硕时年
二十馀，乘犊车将骑入市观。及岐，疑非常人也，因问
之曰：“自有饼邪，贩之邪？”岐曰：“贩之。”宾硕曰：“买几钱，卖
几钱？”岐曰：“买三十，卖亦三十。”宾硕视处士之貌，非似
卖饼者，殆有故，乃开车后户，顾所将两骑，令下马扶
上之。时岐以为是唐氏耳目也，甚怖，面失色。宾硕闭
车后户，下前襜谓之曰：“视处士状貌，既非贩饼者，乃
今面色变动，即不有重怨，则当亡命。我北海孙宾硕
也，阖门百口，又有百岁老母在堂，势能相度者也。终
不相负，必语我以实。”岐乃具告之。宾硕遂载岐驱归，
住车门外，先入白母，言“今日出，得死友在外，当来入
拜。”乃出。延岐入，椎牛锺酒，快相娱乐。一二日，因载至
别田舍，藏置复壁中。后数岁，唐衡及弟皆死，岐乃得
出，还本郡。三府并辟，转仕进至郡守、刺史、太仆，而宾
硕亦从此显名于东国，仕至豫州刺史。初平末，宾硕
以东方饥荒，南客荆州。至兴平中，赵岐以太仆持节
使安慰天下，南诣荆州，乃复与宾硕相遇，相对流涕。
岐为《留表》，陈其本末，由是益礼宾硕。顷之，宾硕病亡，
岐在南为行丧也。

《杨阿若传》：“阿若后名丰，字伯扬，酒泉人。少游侠，常以
报仇解怨为事，故时人为之号曰：‘东市相斫杨阿若，
西市相斫杨阿若’。至建安年中，太守徐揖诛郡中彊
族黄氏，时黄昂得脱在外，乃以昂家粟金数斛，募众
得千馀人以攻揖，揖城守。丰时在外，以昂为不义，乃
告揖捐妻子走诣张掖求救。会张掖又反，杀太守，而”
昂亦陷城杀揖，二郡合势。昂恚丰不与己同，乃重募
取丰，欲令张掖以麻系丰头，生致之，丰遂逃走。武威
太守张猛假丰为都尉，使赍檄告酒泉郡，丰为揖报
仇。丰遂单骑入南羌中，合众得千馀骑，从乐浪南山
中出，指趋郡城。未到三十里，皆令骑下马，曳柴扬尘。
酒泉郡人望见尘起，以为东大兵到，遂破散，昂独走出。羌捕得昂，丰谓昂曰：“卿前欲生系我头，今反为我
所系云何？”昂惭谢，丰遂杀之。时黄华在东，又还领郡。
丰畏华，复走依炖煌。至黄初中，河西兴复，黄华降，丰
乃还郡。郡举孝廉，州表其义勇，诏即拜驸马都尉。后
二十馀年，病亡。

《晋书祖逖传》：“京师大乱，逖率亲党数百家，避地淮泗，
以所乘车马载同行，老疾，躬自徒步，药物衣粮与众
共之。又多权略，是以少长咸宗之，推逖为行主，达泗
口。元帝遂用为徐州刺史，寻征军谘祭酒，居丹徒之
京口。逖以社稷倾覆，常怀振复之志，宾客义徒皆暴
桀勇士，逖遇之如子弟。时扬土大饥，此辈多为盗窃”，
攻剽富室。逖抚慰问之曰：“比复南塘一出，不或为吏
所绳逖，辄拥护救解之。”谈者以此少逖然自若也。
《魏书薛安都传》：安都字休达，河东汾阴人也。父广，司
马德宗上党太守。安都少骁勇，善骑射，颇结轻侠。诸
兄患之，安都乃求以一身分出，不取片资。兄许之，居
于别厩，远近交游者争有送遗，马牛衣服什物，充牣
其庭。

《北齐书卢文伟传》：“伟子宗道，性麤率重任侠。历尚书
郎、通直散骑常侍，后行南营州刺史。常于晋阳置酒，
宾游满坐。中书舍人马士达目其弹箜篌女妓云：‘手
甚纤素’。宗道即以此婢遗士达，士达固辞，宗道便命
家人将解其腕，士达不得已而受之。将赴营州，于督
亢陂大集乡人，杀牛聚会。有一旧门生酒醉，言辞之
间，微有疏失，宗道遂令沈之于水。后坐酷滥除名。”
《周书韦祐传》：“祐字法保，京兆山北人也。少以字行于
世，世为州郡著姓。祖骈，雍州主簿，举秀才，拜中书博
士。父义，前将军、上洛郡守。魏大统时，以法保著勋，追
赠泰州刺史。法保少好游侠，而质直少言，所与交游，
皆轻猾亡命。人有急难投之者，多保存之，虽屡被追
捕，终不改其操。父没，事母兄以孝敬闻。慕李长寿之
为人，遂娶长寿女，因寓居关南。正光末，四方云扰，王
公被难者或依之，多得全济，以此为贵游所德。”
唐人《虬髯客传》：“隋炀帝之幸江都，命司空杨素守西
京。素骄贵，又以时乱。天下之权重望崇者，莫我若也。
奢贵自奉，礼异人臣。每公卿”入言，宾客上谒，未尝不
踞床而见，令美人捧出，侍婢罗列，颇僭于上。末年愈
甚，无复知所负荷，有扶危持颠之心。一日，卫公李靖
以布衣上谒，献奇策。素亦踞见公前，揖曰：“天下方乱，
英雄竞起，公为帝室重臣，须以收罗豪杰为心，不宜
踞见宾客。”素敛容而起谢。公与语大悦，收其策而退。
当公之骋辩也，一妓有殊色，执红拂立于前，独目公。
公既去，而执拂者临轩，指吏曰：“问去者处士第几，住
何处？”公具以对，妓诵而去。公归逆旅，其夜五更初，忽
闻叩门而声低者，公起问焉，乃紫衣带帽人杖一囊。
公问谁，曰：“妾杨家之红拂妓也。”公遽延入，脱衣去帽，
乃十八九佳丽人也，素面画衣而拜。公惊答拜曰：“妾
侍杨司空久，阅天下之人多矣，无如公者。丝萝非独
生，愿托乔木，故来奔耳。”公曰：“杨司空权重京师，如何？”
曰：“彼尸居馀气，不足畏也。诸妓知其无成，去者甚众
矣，彼亦不甚逐也，计之详矣，幸无疑焉。”问其姓，曰“张。”
问其伯仲之次，曰：“最长。”观其肌肤仪状，言辞气语，真
天人也。公不自意获之，愈喜愈惧，“瞬息万虑不安，而
窥户者无停履。数日亦闻追讨之声，意亦非峻”，乃雄
服乘马，排闼而去。将归太原，行次灵石旅舍，既设床，
炉中烹肉且熟，张氏以发长委地，立梳床前。公方刷
马，忽有一人，中形，赤髯如虬，乘蹇驴而来，投草囊于
炉前，取枕欹卧，看张氏梳头。公怒甚，未决，犹观刷马。
张熟视其面，一手映身摇。示公，令勿怒，急急梳头毕，
敛衽前，问其姓，卧客答曰：“姓张。”对曰：“妾亦姓张，合是
妹。”遽拜之。问“第几”，曰：“第三。”因问“妹第几？”曰：“最长。”遂喜
曰：“今夕幸逢一妹，张氏遥呼李郎，且来见三兄。”公骤
拜之，遂环坐，曰：“煮者何肉？”曰：“羊肉，计已熟矣。”客曰：“饥。”
公出市胡饼，客抽腰间匕首，切肉共食。食竟，馀肉乱
切之，送驴前，食之甚速。客曰：“观李郎之行，贫士也。何
以致斯？”异人曰：“靖虽贫，亦有心者焉。他人见问，故不
言，兄之问，则不隐耳。”具言其由，曰：“然则将何之？”曰：“将
避地太原。”曰：“然，故非君所致也。”曰：“有酒乎？”曰：“主人西，
则酒肆也。公取酒一斗。”既巡，客曰：“吾有少下酒物，李
郎能同之乎？”曰：“不敢。”于是开草囊，取一人头并心肝，
却头囊中，以匕首切心肝共食之，曰：“此人天下负心
者，衔之十年，今始获之，吾憾释矣。”又曰：“观李郎仪形
器宇，真丈夫也。”“亦闻太原有异人乎？”曰：“尝识一人，愚
谓之真人也。”“其馀将帅而已。”曰：“何姓？”曰：“靖之同姓。”曰：
“年几？”曰：“仅二十。”曰：“今何为？”曰：“州将之子。”曰：“似矣，亦须
见之。李郎能致吾一见乎？”曰：“靖之友刘文静者，与之
狎，因文静见之可也。”“然兄何为？”曰：“望气者言太原有
奇气，使访之，李郎何日到太原？”靖计之日曰：“达之明
日，日方曙，候我于汾阳桥。”言讫，乘驴而去。其行若飞，
回顾已失公与张氏，且惊且喜，久之曰：“烈士不欺，人
固无畏。”促鞭而行。及期入太原，果复相见，大喜，偕诣刘氏，诈谓文静曰：“有善相者，思见郎君，请迎之。”文静
素奇其人，一旦闻有客善相，遽致使迎之。使回而至，
不衫不履，裼裘而来，神气扬扬，貌与常异。虬髯默然
居末坐，见之心死。饮数杯，招靖曰：“真天子也。”公以告
刘，刘益喜自负。既出，虬髯曰：“吾得八九矣。然须道兄
见李郎，宜与一妹复入京。某日午时，访我于马行东
酒楼下有此驴及瘦驴，即我与道兄俱在其上矣。”到
即登焉。又别而去。公与张氏复应之。及期访焉，宛见
二乘揽衣登楼，虬髯与一道士方对饮，见公惊喜，召
坐，围饮十数巡，曰：“楼下柜中有钱十万，择一深稳处
驻一妹，某日复会于汾阳桥。”如期至，即道士与虬髯
已到矣，俱谒文静，时方奕棋，起揖而语。少焉，文静飞
书迎文皇看碁，道士对奕，虬髯与公旁侍焉。俄而文
皇到来，精采惊人，长揖就坐，神气清朗，满坐风生，顾
盼炜如也。道士一见惨然，敛棋子曰：“此局全输矣，于
此失却局哉，救无路矣。”罢奕请去。既出，谓虬髯曰：“此
世界非公世界，他方可也。勉之，勿以为念。”因共入京，
虬髯曰：“计李郎之程，某日方到。到之明日，可以一妹
同诣某坊曲小宅相访。李郎相从一妹悬然如磬，欲
令新妇祇谒，从容无令前却。”言毕，吁嗟而去。公策马
而归，即到京，遂与张氏同往一小版门子叩之，有应
者拜曰：“三郎令候李郎一娘子久矣。”延入重门，门愈
壮，婢四十人罗列庭前，奴二十人，引入东厅。厅之陈
设，穷极珍异。巾箱妆奁，冠镜首饰之盛，非人间之物。
巾栉妆饰毕，请更衣，衣又珍异。既毕，传云“三郎来”，乃
虬髯，纱帽裼裘，而亦有龙虎之状，欢然相见。催其妻
出拜，盖亦天人也。四人对馔讫，陈女乐，列奏其前。饮
食妓乐，若从天降，非人间之曲。食毕，行酒，家人自堂
东舁出二十床锦帕覆之。既陈，尽去其帕，乃文簿钥
匙耳。虬髯曰：“此尽宝货泉贝之数，吾之所有，悉以充
赠。向者欲以此世界求事，当或龙战二三载，建少功
业。今既有主，住亦何为？太原李氏真英主也，后五年
内，即当太平。李郎以奇特之才，辅清平之主，竭心尽
善，必极人臣。一妹以天人之姿，蕴不世之艺，从夫之
贵，以盛轩裳。非一妹不能识，李郎非李郎不能遇。一
妹起陆之渐，际会如期，虎啸风生，龙吟云萃，固非偶
然也。持予之赠，以佐真主赞功业也，勉之哉！此后十
年，当东南数千里外有异事，是吾得事之秋也。一妹
与李郎，可沥酒东南相贺。”因命家僮列拜曰：“李郎一
妹是汝主也。”言讫，与其妻从一奴乘马而去数步，遂
不复见。公据其宅，乃为豪家，得以助文皇帝缔构之
赀，遂匡天下。贞观十年，公以左仆射平章事。适南蛮
入奏曰：“有海船千艘，甲兵十万，入扶馀国，杀其主自
立，国已定矣。”公心知虬髯得事也，归告张氏，具衣拜
贺，沥酒东南祝拜之。乃知真人之兴也，由英雄所翼，
况非英雄者乎？人臣之谬思乱者，乃螳臂之拒走轮
耳。我皇家垂福万叶，岂虚然哉？或曰：“卫公之兵法，半
乃虬髯所传也。”

《刘无双传》：唐王仙客者，建中中，朝臣刘震之甥也。初，
仙客父亡，与母同归外氏。震有女曰无双，小仙客数
岁，皆幼稚，戏弄相狎，震之妻常戏呼仙客为王郎子，
如是者凡数岁，而震奉孀姊及抚仙客尤至。一日，王
氏姊疾且重，召震约曰：“我一子念之可知也，恨不见
婚宦。无双端丽慧聪，我深念之。异日无令归他族，我
以仙客为托，尔诚许我，瞑目无所恨也。”震曰：“姊宜安
静自颐养，无以他事自扰。”其姊竟不痊。仙客护丧归
葬襄邓。服阕，思念身世孤孑如此，宜求婚娶，以广后
嗣，无双长成矣。我舅氏岂以位尊官显，而废旧约耶？
于是饰装抵京师。时震为尚书租庸使，门馆赫奕，冠
盖填塞。仙客既觐，致于学舍，弟子为伍，舅甥之分，依
然如故，但寂然不闻选取之议。又于窗隙间窥见无
双，姿质明艳，若神仙中人，仙客发狂，唯恐姻亲之事
不谐矣。遂鬻囊橐，得钱数百万。舅氏舅母左右给使，
达于厮养，皆厚遗之。又因复设酒馔，中门之内，皆得
入之矣。诸表同处，悉敬事之。遇舅母生日，市新奇以
献，雕镂犀玉以为首饰。舅母大喜。又旬日，仙客遣老
妪以求亲之事闻于舅母，舅母曰：“是我所愿也，即当
议其事。”又数夕，有青衣告仙客曰：“娘子适以亲情事
言于阿郎，阿郎云：‘向前亦未许之，模样云云，恐是参
差也’。”仙客闻之，心气俱丧，迟旦不寐，恐舅氏之见弃
也。然奉事不敢懈怠。一日震趋朝，至日初出，忽然走
马入宅，汗流气促，唯言锁却大门。锁却大门，一家惶
骇，不测其由。良久乃言：“泾原兵士反，姚令言领兵入
含元殿，天子出苑北门，百官奔赴行在。我以妻女为
念，略归部署。疾召仙客，与我勾当家事，我嫁与尔无
双。”仙客闻命，惊喜拜谢。乃装金银罗锦二十驮，谓仙
客曰：“汝易衣服，押领此物，出开远门，觅一深隙店安
下。我以汝舅母及无双出启夏门，绕城续至。”仙客依
所教。至日落，城外店中待久不至。城门自午后扄锁，
南望目断，遂乘骢秉烛绕城，至启夏门，门亦锁，守门
者不一，持白棓或坐或立。仙客下马，徐问曰：“城中有何事如此？”又问：“今日有何人出此门者？”曰：“朱大尉已
作天子，午后有一人重戴领妇人四五辈，欲出此门。
街中人皆识，云是租庸使刘尚书门司不敢放出。近
夜追骑至，一时驱向北去也。”仙客失声恸哭，却归店。
三更向尽，城门忽开，见火炬如昼，兵士皆持兵挺刃，
传呼斩斫，使出城，搜城外朝官。仙客舍辎骑惊走归
襄阳村。居三年。后知克复京阙重经，海内无事，乃入
京访舅氏消息。至新昌南街，立马彷徨之际，忽有一
人马前拜，熟视之，乃旧使苍头塞鸿也。鸿本王家生，
其舅常使得力，遂留之，握手垂涕。仙客谓鸿曰：“阿舅
阿母安否？”鸿曰：“并在兴化宅。”仙客喜极，云：“我便过街
去。”鸿云：“某已得从良，客户有一小宅子，贩缯为业。今
日已夜，君且就客户一宿，来早同去未晚。”遂引至所
居，饮馔甚备。至昏黑乃闻报曰：“尚书受伪命官，与夫
人皆处极刑，无双已入掖廷矣。”仙客哀冤号绝，感动
邻里。谓鸿曰：“四海至广，举目无亲戚，未知托身之所。”
又问曰：“旧家人谁在？”鸿曰：“唯无双所使婢采𬞟者，今
在金吾将军王遂中宅。”仙客曰：“无双固无见期，得见
采𬞟，死亦足矣。”由是乃刺谒，以从侄礼见遂中，具道
本末，愿纳厚价以赎采𬞟。遂中深见相知，感其事而
许之。仙客税屋与鸿𬞟居，塞鸿每言：“郎君年渐长，合
求官职，悒悒不乐，何以遣？”时仙客感其言，以情恳告
遂中。遂中荐见仙客于京兆尹李齐运。齐运以仙客
前衔为富平县尹，知乐长驿。累月，忽报有使押领内
家三十人往园陵，以备洒扫。宿长乐驿，《毡车子》十乘
下讫，仙客谓塞鸿曰：“我闻宫嫔选在掖庭，多是衣冠
子女，我恐无双在焉，汝为我一窥，可乎？”鸿曰：“宫嫔数
千，岂使及无双。”仙客曰：“汝但去，人事亦未可定。”因令
塞鸿假为驿吏，烹茗于帘外，仍给钱三千，约曰：“坚守
茗具，无暂舍去，忽有所睹，即疾报来。”塞鸿唯唯而去，
宫人悉在帘下，不可得见之，但夜语喧哗而已。至夜
深，群动皆息，塞鸿涤器构火，不敢辄寐。忽闻帘下语
曰：“塞鸿，塞鸿，汝争得知我在此也，郎健否？”言讫呜咽。
塞鸿曰：“郎君见知此驿，今日疑娘子在此。”令塞鸿问
候。又曰：“我不久语，明日我去后，汝于东北舍阁子中
紫褥下，取书送郎君。”言讫便去。忽闻帘下极闹，云内
家中恶。中使索汤药甚急，乃无双也。塞鸿疾告仙客，
仙客惊曰：“我何得一见？”塞鸿曰：“今方修渭桥，郎君可
假作理桥官车子，过桥时近车子立，无双若认得，必
开帘子，当得瞥见耳。”仙客如其言，至第三车子，果开
帘子，窥见，真无双也。仙客悲感怨慕，不胜其情。塞鸿
于阁子中褥下，得书送仙客，花笺五幅，皆无双真迹，
词理哀切，叙述周尽。仙客览之，茹恨涕下，自此永诀
耳。其书后云：“常见敕使说，富平县古押衙，人间有心
人，今能求之否。”仙客遂申府，请解驿务归本官。遂寻
访古押衙，闲居于村墅。仙客造谒，见古生，生所愿，必
力致之，缯彩宝玉之赠，不可胜纪。一年未开口，秩满
闲居于县。古生忽来谓仙客曰：“洪一武夫，年且老，何
所用郎君于某，竭分察郎君之意，将有求于老夫。老
夫乃一片有心人也，感郎君之深恩，愿粉身以答报。”
仙客泣拜，以实告古生。古生仰天，以手拍脑数四曰：
“此事大不易，然与郎君试求，不可朝夕便望。”仙客拜
曰：“但生前得见，岂敢以迟晚为恨耶。”半岁无消息。一
日扣门，乃古生送书。书云：“茅山使者回，且来此。”仙客
奔马去见古生，生乃无一言，又启使者，复云：“杀却也，
且吃茶。”夜深谓仙客曰：“宅中有女家人，识无双否？”仙
客以采𬞟对。仙客立取而至。古生端相，且笑且喜云：
“借留三五日，郎君且归。”后累日，忽传说曰：“有高品过
处，置园陵宫人。”仙客心甚异之。令塞鸿探所杀者，乃
无双也。仙客号哭，乃叹曰：“本望古生今死矣，为之奈
何？”流涕歔欷，不能自已。是夕更深，闻扣门甚急，及开
门，乃古生也。领一篼子入，谓仙客曰：“此无双也，今死
矣，心头微暖，后日当活。微灌汤药，切须静密。”言讫，仙
客抱入阁子中，独守之。至明，遍体有煖气，见仙客哭
一声遂绝。救疗至夜方愈。古生又曰：“暂借塞鸿”，于生
后掘一坑，坑稍深，抽刀断塞鸿头于坑中。仙客惊怕。
古生曰：“郎君莫怕，今日报郎君恩足矣。比闻茅山道
士有药术，其药服之者立死，三日却活。某使人专求
得一丸，昨令采𬞟假作中使，以无双逆党赐此药，令
自尽。至陵下，托以亲故百缣赎其尸，凡道路邮传，皆
厚赂矣，必免漏泄。茅山使者及舁篼人在野外处置
讫，老夫为郎，亦自刎，郎君不得更居此门外。有檐子
一十人，马五疋，绢三百疋。五更挈无双便发，变姓名，
浪迹以避祸。”言讫举刃，仙客救之，头已落矣，遂并尸
盖覆讫。未明发历西蜀下峡，寓居于渚宫，悄不闻京
兆之耗，乃挈家归襄邓别业，与无双偕老矣，男女成
群。

《唐书李邕传》：邕素轻张说，与相恶。会仇人告邕赃贷
枉法，下狱当死。许昌男子孔璋上书天子曰：“明主举
能而舍过，取才而弃行，烈士抗节，勇者不避死。故晋

婴见逐，是晋无赤狄之土，汉无天子之尊，秦不彊，齐
不霸矣。伏见陈州剌史邕，刚毅忠烈，难不苟免。往者
折二张之角，挫韦氏之锋，虽身受谪屈，而奸谋沮解，
即邕有功于国。且邕所能者，拯孤恤寡，救乏赒惠，家
无私聚。今闻坐赃下吏，死在旦夕。臣闻生无益于国
者，不若杀身以明贤。臣愿以六尺之躯，膏𫓧钺以代
邕死。臣与邕生平不款曲，臣知有邕，邕不知有臣，臣
不逮邕明矣。夫知贤而举，仁也；任人之患，义也；获二
善以死，臣又何求？”伏唯陛下宽邕之死，使率德改行，
兴林父曲逆之功，臣得瞑目，附《禽息》北郭之迹，大愿
毕矣。若以阳和方始，重行大戮，则臣请伏剑不敢烦
有司。皇天后土，实闻臣言。昔吴楚反汉，得剧孟则不
忧。夫以一贤而敌七“国之众。伏唯敷含垢之道，弃瑕
之义，远思《剧孟》，近取于邕。况告成岱宗，天地更新，赦
而复论，人谁无罪？唯明王图之。”疏奏，邕得减死，贬遵
化尉，流璋岭南。

《闻见近录》：张乖崖布衣时客长安，旅次，闻邻家夜聚
哭甚悲，讯之，其家无他故。乖崖诣其主人力叩之，主
人遂以实告曰：某在官失不自慎，尝私用官钱，为家
仆所持，欲娶长女，拒之则畏祸，许之则女子失身，约
在旦夕，所以举家悲泣也。乖崖明日至门首，候其仆
出，即曰：“我白汝主人，假汝至一亲家。”仆迟迟强之而
去，出城使导马前，至崖间即疏其罪。仆仓皇间以刃
挥坠崖中，归告其邻曰：“盛仆已不复来矣，后当谨于
事也。